КъБР-м и Iэтащхьэм и гулъытэ
Къэбэрдей-Балъкъэрым и Iэтащхьэ Къанокъуэ Арсен яIущIащ Налшык зыкъыщызыгъэлъэгъуа «Виртуозы Москвы» оркестрым и артистхэм.
А махуэ дыдэм и пщыхьэщхьэм Къанокъуэ Арсен хэIущIыIу ищIащ оркестрым и художественнэ унафэщI Спиваков Владимир «Къэбэрдей-Балъкъэр Республикэм и цIыхубэ артист» цIэ лъапIэр зэрыфIищым теухуа и унафэр.
Гуп цIэрыIуэм и концертыр щита Профсоюзхэм щэнхабзэмкIэ я унэм цIыхур щIэзу къызэхуэсат. Къанокъуэ Арсен жиIащ концертыр икъукIэ игу зэрырихьар, абы гупсэхугъуэ къызэрыритар. Республикэм и Iэтащхьэм щIыгъуу концертым еплъащ абы и щхьэгъусэ ФатIимэрэ и бынхэмрэ.
Къанокъуэм къыхигъэщащ гъуазджэмрэ щэнхабзэмрэ я лэжьакIуэхэу ди къэралми нэгъуэщI хэкухэми щыцIэрыIуэ куэд Къэбэрдей-Балъкъэрым зэриIэр. Ди хэкуэгъу цIэрыIуэхэм ящыщу Къанокъуэм и цIэр къриIуащ Санкт-Петербург и филармо-нием и художественнэ унафэщI, пщIэшхуэ зыхуащI Темыркъан Юрэ. «Ди деж гъуазджэр фIыуэ щалъагъу икIи цIыхум бгъэдэлъ зэчийм зыщрагъэужьыф. Сэ захуагъэу къэслъытэркъым музыкэ гуп хэха гуэрхэр Кавказым «къыщымыс» къызэрыхъур. Творческэ цIыхухэм дахагъэ къапкърокI, ди гъащIэр нэхъ екIу, гъэщIэгъуэн зэрытхуащIыным яужь итщ ахэр икIи апхуэдэу зэфIэкIхэмкIэ зэхъуэжэныр зэи зэпыу хъунукъым», — жиIащ республикэм и Iэтащхьэм.
Къанокъуэ Арсен музыкантхэм фIыщIэ яхуищIащ цIыхухэм зэрагъэгуфIэ я гъуазджэ телъыджэм папщIэ икIи «Къэбэрдей-Балъкъэр Республикэм щIыхь зиIэ и артист» цIэ лъапIэхэр яфIищащ оркестрым и артистхэу Хандрас Виталийрэ Цай Георгийрэ.
КъБР-м и Iэтащхьэмрэ Правительствэмрэ я пресс-IуэхущIапIэ.
